शिशुपाल के वध की कथा जितनी रोचक हैं, उससे भी ज्यादा रोचक हैं शिशुपाल के जन्म के समय घटित हुई घटनाएं. जब शिशुपाल का जन्म हुआ था, तब वह तीन आँखों तथा चार हाथो वाले बालक के रूप में जन्मा था,तो उसके माता – पिता उसे बाहर ले जाने हेतु बहुत चिंतित हुए कि इस बालक को संसार के सामने किस प्रकार प्रस्तुत करेंगे,साथ ही कही ये कोई असुरी शक्ति तो नहीं, इस प्रकार के विचार करके उन्होंने इस बालक को त्याग देने का निर्णय लिया.. तभी एक आकाशवाणी हुई कि“ वे ऐसा न करे, जब उचित समय आएगा तो इस बालक के अतिरिक्त आँख एवं हाथ अपने आप ही अद्रश्य हो जाएँगे, अर्थात जब विधि के विधान द्वारा निश्चित व्यक्ति इसे अपनी गोद में बैठाएगा, तो ये अतिरिक्त अंग गायब हो जाएँगे और वही व्यक्ति इसकी मृत्यु का कारण भी बनेगा अर्थात् इसका वध भी करेगा. ” शिशुपाल के माता – पिता इस आकाशवाणी को सुनकर आशस्वत हुए कि उनका पुत्र असुर नहीं हैं, परन्तु दूसरी ओर उन्हें ये चिंता भी होने लगी कि उनके पुत्र का वध हो जाएगा और वह मृत्यु को प्राप्त होगा.